标题：道德经
基本信息
老子的经典《道德经》  《道德经》dàodé jīng
《道德经》，又称《道德真经》、《老子》、《五千言》、《老子五千文》。
《道德经》，在其流传过程中，不断有后人增删、意改，而在其传抄刊印过程中又有错置等情况发生，从而形成了老子道德经一书极其复杂的版本问题。[1]
《道德经》，东周春秋末周守藏室吏老子（老聃）在陕西写成，据《楼观先师传》和《楼观本记》载,周昭王二十五年,尹喜候西游入秦的老子至函谷关,在楼南高冈筑台（位于现陕西周至县终南山北麓楼观台）,老子述《道德经》五千言以授之，在这里写出了这部凝结了华夏智慧的绝世之作，故此处胜迹又称楼观台。《道德经》上下篇五千余言八十一章。老子，修道而长寿，大概活了一百六十余岁，或说二百余岁。与孔子（前551年－前479年）同时，长孔子20余岁。公元前535年、527年、515年、501年、486年，孔子数次求教天道问老子，言老子“犹龙”。右图为怀禅微刻《道德经》全文  怀禅微刻《道德经》全文作品基本信息
【名称】怀禅微刻《道德经》 
【材质】朱砂红博古方章
【规格】12.0×3.5×3.5cm
【作者】怀禅（详见：怀禅八大刻）
【年代】1998年
【编号】H284
怀禅微刻《道德经》H284朱砂红博古方章12.0×3.5×3.5cm老子  国学油画RSD组合—刘念创作的《老子归来》老子，中国古代最伟大的思想家、哲学家。经过专家大量考证及考古发掘，证实中国古代思想家老子的故里位于河南鹿邑县。具体姓名史料中也颇为不全。“关令尹喜曰，子将隐矣，强为我著书。”
  《楚简老子道德经》窦中亮1973年长沙马王堆3号汉墓出土甲乙两本帛书《老子》，是西汉初年的版本，《德经》在《道经》之前。现在可见的最早版本，是1993年在湖北荆门郭店楚墓出土的竹简《老子》，版本最为原始、古朴。此本校注，参看丁四新著《郭店楚竹书老子校注》等书。
《道德经》常会被归属为道教学说。其实哲学上的道家，和宗教上的道教，是不能混为一谈的，但《道德经》作为道教基本教义的重要构成之一，被道教视为重要经典，其作者老子也被道教视为至上的三清尊神之一道德天尊的化身，又称太上老君，所以应该说道教吸纳了道家思想，道家思想完善了道教。同时，前面所说的哲学，并不能涵括《道德经》（修身立命、治国安邦、出世入世）的全貌。
《道德经》提出了“无为而治”的主张，成为中国历史上某些朝代，如西汉初的治国方略，在经济上可以缓解人民的压力，对早期中国的稳定起到过一定作用。历史上《道德经》注者如云，甚至有几位皇帝都为其作注。  老子塑像唐贞观二十一年（647年），译《道德经》为梵文，传入东天竺；唐开元二十三年（735年），唐玄宗亲注《老子》。日本使者名代，请《老子经》及老子“天尊像”归国，对日本社会发展产生过影响。
道教奉为主要经典之一。
《道德经》本为先秦道家的代表作，汉末张陵创五斗米道，奉老子为教祖，尊称为太上老君，以《老子五千文》为教典教悔道徒，创立了道教，并作《老子想尔注》以宗教的观点解释《老子五千文》，自此成为道教的基本经典。
《道德经》为韵文哲理诗体。《庄子天下篇》括其旨曰：“以本为精，以物为粗，以有积为不足，澹然独居神明居。……建之以常无有，主之以太一，以濡弱谦下为表，以空虚不毁万物为实。”其说大体从天人合一之立场出发，穷究作为天地万物本源及宇宙最高理则之“道”，以之为宗极，而发明修身治政等人道。所谓“人法地，地法天，天法道，道法自然”，人道当取法于地，究源及道所本之自然。道之理则，分无、有二面。道常无，无名无形，先于天地鬼神，而为天地万物之始，道常有，生天地万物，具无穷之用。道之理则贯穿于万有，表现为万有皆相对而存，极则必反，终必归，根本之规律。而有之用，常以无为本，“有生于无”。圣人体道之无，法道之自然无为，以之修身，当无欲而静，无心而虚，不自见自是，自伐自矜，为而不持，功成而不居，怀慈尚俭，处实去华，以之治天下，当“处无为之事，行不言之教”，还刀兵，离争斗，不尚贤，不贵难得之货，不见可欲，使民虚心实腹，无知无欲，则无为而治。“反者道之动，弱者道之用”，故知道者守雌抱朴，退让谦下，挫锐解纷，和光同尘，以柔弱胜刚强。道教知道之论与政治观、伦理观，大体不出老氏体系。至若经言“致虚极，守静笃”“专气致柔”、“涤除玄鉴”，抱一处和等修养之道，更为道教守一、心齐、坐忘、服气、内丹等多种炼养术之所本。而“长生”“死而不亡者专”等说法，道教引为仙学长生说之宗源。“归根”“复命”之说，内丹学则发挥为内炼成真、与道合一之哲学依据。  泉州清源山老君岩《道德经》这部被誉为“万经之王”的神奇宝典，对中国古老的哲学、科学、政治、宗教等，产生了深刻的影响，它无论对中华民族的性格的铸成，还是对政治的统一与稳定，都起着不可估量的作用。它的世界意义也日渐显著，越来越多的西方学者不遗余力地探求其中的科学奥秘，寻求人类文明的源头，深究古代智慧的底蕴。
《道德经》到了公元前206年-公元200年，被奉为道教经典，所以有学者认为《道德经》被分为八十一章有明显的道教的九九归一的思想，在内容的分割上未免牵强。但道德经前三十七章讲道，后四十四章言德，简单说来，道是体，德是用，二者不能等同。至清代魏源首次破此惯例而分《道德经》为六十八章，相对保持了每章的完整性。
《道德经》，又称《道德真经》《老子》《五千言》《老子五千文》，是中国古代先秦诸子分家前的一部著作，为其时诸子所共仰，传说是春秋时期的老子李耳（似是作者、注释者、传抄者的集合体）所撰写，是道家哲学思想的重要来源。道德经分上下两篇，原文上篇《德经》、下篇《道经》，不分章，后改为《道经》在前，《德经》在后，并分为81章。是中国历史上首部完整的哲学著作。[2]
《老子德道经译注》在扩展阅读里面。 【此为正宗】
《道经》37章
第一章
道可道，非恒道。名可名，非恒名。【流传的“道可道，非常道。名可名，非常名。”是在汉代为避文帝（刘恒）的讳，才改“恒”为“常”。】
无，名天地之始；有，名万物之母。
故常无，欲以观其妙；常有，欲以观其徼。
此两者同出而异名，同谓之玄。
玄之又玄，众妙之门。
第二章
天下皆知美之为美，斯恶已；皆知善之为善，斯不善已。
故有无相生，难易相成，长短相形，高下相倾，音声相和，前后相随。
是以圣人处无为之事，行不言之教。
万物作焉而不辞，生而不有，为而弗恃，功成而不居。
夫唯弗居，是以不去。
第三章
不尚贤，使民不争；
不贵难得之货，使民不为盗；
不见可欲，使民心不乱。
是以圣人之治，虚其心，实其腹；弱其志，强其骨。
常使民无知无欲。使夫知者不敢为也。
为无为，则无不治。
第四章
道冲，而用之或不盈。
渊兮似万物之宗。
挫其锐，解其纷，和其光，同其尘。
湛兮似或存。
吾不知谁之子，象帝之先。
第五章
天地不仁，以万物为刍狗。
圣人不仁，以百姓为刍狗。
天地之间，其犹橐龠乎，
虚而不屈，动而愈出。
多言数穷，不如守中。
第六章
谷神不死，是谓玄牝。
玄牝之门，是谓天地根。
绵绵若存，用之不勤。
第七章
天长地久。
天地所以能长且久者，以其不自生，故能长生。
是以圣人后其身而身先；外其身而身存。
非以其无私邪？故能成其私。
第八章
上善若水。
水善利万物而不争，处众人之所恶，故几于道。
居善地，心善渊，与善仁，言善信，政善治，事善能，动善时。
夫唯不争，故无尤。
第九章
持而盈之，不如其已。
揣而锐之，不可长保。
金玉满堂，莫之能守。
富贵而骄，自遗其咎。
功遂身退，天之道也。
第十章
载营魄抱一，能无离乎？
专气致柔，能婴儿乎？
涤除玄览，能无疵乎？
爱民治国，能无为乎？
天门开阖，能为雌乎？
明白四达，能无知乎？
生之，畜之。
生而不有，为而不恃，长而不宰，是谓玄德。
第十一章
三十辐共一毂，当其无，有车之用。
埏埴以为器，当其无，有器之用。
凿户牖以为室，当其无，有室之用。
故有之以为利，无之以为用。
第十二章
五色令人目盲；
五音令人耳聋；
五味令人口爽；
驰骋畋猎，令人心发狂；
难得之货，令人行妨。
是以圣人为腹不为目，故去彼取此。
第十三章
宠辱若惊，贵大患若身。
何谓宠辱若惊？
宠为上，辱为下，得之若惊，失之若惊，是谓宠辱若惊。
何谓贵大患若身？
吾所以有大患者，为吾有身；
及吾无身，吾有何患？
故贵以身为天下，若可寄天下；
爱以身为天下，若可托天下。
第十四章
视之不见，名曰夷；
听之不闻，名曰希；
搏之不得，名曰微。
此三者，不可致诘，故混而为一。
其上不皦，其下不昧。
绳绳兮不可名，复归于无物。
是谓无状之状，无物之象，是谓惚恍。
迎之不见其首，随之不见其后。
执古之道，以御今之有。
能知古始，是谓道纪。
第十五章
古之善为士者，微妙玄通，深不可识。
夫唯不可识，故强为之容：
豫兮若冬涉川；
犹兮若畏四邻；
俨兮其若客；
涣兮其若凌释；
敦兮其若朴；
旷兮其若谷；
混兮其若浊。
孰能浊以止？静之徐清；
孰能安以久？动之徐生。
保此道者不欲盈。
夫唯不盈，故能蔽不新成。
第十六章
致虚极，守静笃。
万物并作，吾以观复。
夫物芸芸，各复归其根。
归根曰静，是谓复命。
复命曰常，知常曰明。
不知常，妄作凶。
知常容，容乃公，公乃王，王乃天，天乃道，道乃久，殁身不殆。
第十七章
太上，下知有之；
其次，亲而誉之；
其次，畏之；
其次；侮之。
信不足焉，有不信焉。
悠兮其贵言。
功成事遂，百姓皆谓：我自然。
第十八章
大道废，有仁义；
慧智出，有大伪；
六亲不和，有孝慈；
国家昏乱，有忠臣。
第十九章
绝圣弃智，民利百倍；
绝仁弃义，民复孝慈；
绝巧弃利，盗贼无有。
此三者以为文不足。
故令有所属：见素抱朴，少私寡欲，绝学无忧。
第二十章
唯之与阿，相去几何？
善之与恶，相去若何？
人之所畏，不可不畏。
荒兮，其未央哉！
众人熙熙，如享太牢，如春登台。
我独泊兮，其未兆，如婴儿之未孩，
傫傫兮，若无所归。
众人皆有余，而我独若遗。
我愚人之心也哉，沌沌兮！
俗人昭昭，我独昏昏。
俗人察察，我独闷闷。
澹兮其若海，飂兮若无止。
众人皆有以，而我独顽似鄙。
我独异于人，而贵食母。
第二十一章
孔德之容，惟道是从。
道之为物，惟恍惟惚。
惚兮恍兮，其中有象；
恍兮惚兮，其中有物。
窈兮冥兮，其中有精；
其精甚真，其中有信。
自古及今，其名不去，以阅众甫。
吾何以知众甫之状哉？以此。
第二十二章
曲则全，枉则直，洼则盈，敝则新，少则得，多则惑。
是以圣人抱一为天下式。
不自见，故明；
不自是，故彰；
不自伐，故有功；
不自矜，故长。
夫唯不争，故天下莫能与之争。
古之所谓曲则全者，岂虚言哉！诚全而归之。
第二十三章
希言，自然。
故飘风不终朝，骤雨不终日。
孰为此者？天地。
天地尚不能久，而况于人乎？
故从事于道者，同于道；德者，同于德；失者，同于失。
同于道者，道亦乐得之；
同于德者，德亦乐得之；
同于失者，失亦乐得之；
信不足焉，有不信焉。
第二十四章
企者不立；跨者不行。
自见者不明； 
自是者不彰；自伐者无功；
自矜者不长。
其在道也，曰余食赘行。
物或恶之，故有道者不处。
第二十五章
有物混成，先天地生。
寂兮寥兮，独立而不改，周行而不殆，可以为天下母。
吾不知其名，强字之曰道，强为之名曰大。
大曰逝，逝曰远，远曰反。
故道大，天大，地大，王亦大。
域中有四大，而王居其一焉。
人法地，地法天，天法道，道法自然。
第二十六章
重为轻根，静为躁君。
是以圣人终日行不离辎重，
虽有荣观，燕处超然。
奈何万乘之主，而以身轻天下？
轻则失本，躁则失君。
第二十七章
善行无辙迹；
善言无瑕谪；
善数不用筹策；
善闭无关楗而不可开；
善结无绳约而不可解。
是以圣人常善救人，故无弃人；
常善救物，故无弃物。
是谓袭明。
故善人者，不善人之师；
不善人者，善人之资。
不贵其师，不爱其资，虽智大迷。
是谓要妙。
第二十八章
知其雄，守其雌，为天下溪。
为天下溪，常德不离，复归于婴儿。
知其白，守其黑，为天下式。
为天下式，常德不忒，复归於无极。
知其荣，守其辱，为天下谷。
为天下谷，常德乃足，复归于朴。
朴散则为器，圣人用之，则为官长。
故大制不割。
第二十九章
将欲取天下而为之，吾见其不得已。
天下神器，不可为也。
为者败之，执者失之。
故物或行或随，或嘘或吹；或强或羸，或挫或隳。
是以圣人去甚，去奢，去泰。
第三十章
以道佐人主者，不以兵强天下。
其事好还。
师之所处，荆棘生焉。
大军之后，必有凶年。
善者果而已，不敢以取强。
果而勿矜，果而勿伐，果而勿骄，果而不得已，果而勿强。
物壮则老，是谓不道，不道早已。
第三十一章
夫唯兵者，不祥之器，物或恶之，故有道者不处。
君子居则贵左，用兵则贵右。
兵者，不祥之器，非君子之器，不得已而用之，恬淡为上。
胜而不美，而美之者，是乐杀人。
夫乐杀人者，则不可以得志于天下矣。
吉事尚左，凶事尚右。
偏将军居左，上将军居右。
言以丧礼处之。
杀人之众，以哀悲泣之，战胜，以丧礼处之。
第三十二章
道常无名，朴，虽小，天下莫能臣。
侯王若能守之，万物将自宾。
天地相合，以降甘露，民莫之令而自均。
始制有名，名亦既有，夫亦将知止，知止可以不殆。
譬道之在天下，犹川谷之于江海。
第三十三章
知人者智，自知者明。
胜人者有力，自胜者强。
知足者富。强行者有志。
不失其所者久。死而不亡者寿。
第三十四章
大道氾兮，其可左右。
万物恃之以生而不辞，功成而不名有。
衣养万物而不为主，常无欲，可名于小；
万物归焉而不为主，可名为大。
以其终不自为大，故能成其大。
第三十五章
执大象，天下往。往而不害，安平太。
乐与饵，过客止。
道之出口，淡乎其无味，视之不足见，听之不足闻，用之不足既。  戴颖涛篆刻“不如守中”
第三十六章
将欲歙之，必固张之；
将欲弱之，必固强之；
将欲废之，必固举之；
将欲夺之，必固与之。
是谓微明。
柔弱胜刚强。
鱼不可脱于渊，国之利器不可以示人。
第三十七章
道常无为而无不为。
侯王若能守之，万物将自化。
化而欲作，吾将镇之以无名之朴。
无名之朴，夫亦将不欲。
不欲以静，天下将自定。
《德经》44章
第三十八章
上德不德，是以有德；下德不失德，是以无德。
上德无为而无以为。
上仁为之而无以为。
上义为之而有以为。
上礼为之而莫之应， 则攘臂而扔之。
故失道而后德，失德而后仁，失仁而后义，失义而后礼。
夫礼者，忠信之薄，而乱之首。
前识者，道之华，而愚之始。
是以大丈夫处其厚，不居其薄；处其实，不居其华。
故去彼取此。
第三十九章
昔之得一者：
天得一以清；
地得一以宁；
神得一以灵；
谷得一以盈；
万物得一以生；
侯王得一以为天下贞。
其致之也，谓：
天无以清，将恐裂；
地无以宁，将恐废；
神无以灵，将恐歇；
谷无以盈，将恐竭；
万物无以生，将恐灭；
侯王无以贵高，将恐蹶。
故贵以贱为本，高以下为基。
是以侯王自称孤、寡、不谷。
此非以贱为本邪？非乎？
故致誉无誉。
不欲琭琭如玉，珞珞如石。
第四十章
反者道之动，弱者道之用。
天下万物生于有，有生于无。
第四十一章
上士闻道，勤而行之；
中士闻道，若存若亡；
下士闻道，大笑之。
不笑，不足以为道。
故建言有之：
明道若昧；进道若退；夷道若纇。
上德若谷；大白若辱；广德若不足；建德若偷；质真若渝。
大方无隅；大器晚成；大音希声；大象无形；道隐无名。
夫唯道，善贷且成。
第四十二章
道生一，
一生二，
二生三，
三生万物。
万物负阴而抱阳，冲气以为和。
人之所恶，唯孤、寡、不谷，而王公以为称。
故物或损之而益，或益之而损。
人之所教，我亦教之。
“强梁者不得其死”，吾将以为教父。
第四十三章
天下之至柔，驰骋天下之至坚。
无有入无间，吾是以知无为之有益。
不言之教，无为之益，天下希及之。
第四十四章
名与身孰亲？
身与货孰多？
得与亡孰病？ 
是故甚爱必大费；多藏必厚亡。
知足不辱，知止不殆，可以长久。
第四十五章
大成若缺，其用不弊。
大盈若冲，其用不穷。
大直若屈，大巧若拙，大辩若讷。
躁胜寒，静胜热。
清静为天下正。
第四十六章
天下有道，却走马以粪；天下无道，戎马生于郊。
祸莫大于不知足；咎莫大于欲得。
故知足之足，常足矣。
第四十七章
不出户，知天下；不窥牖，见天道。
其出弥远，其知弥少。
是以圣人，不行而知，不见而明，不为而成。
第四十八章
为学日益，为道日损，损之又损，以至于无为。
无为而无不为。
取天下常以无事，及其有事，不足以取天下。
第四十九章
圣人无常心，以百姓心为心。
善者，吾善之，不善者，吾亦善之，德善。
信者，吾信之，不信者，吾亦信之，德信。
圣人在天下，歙歙焉，为天下浑其心，百姓皆注其耳目，圣人皆孩之。
第五十章
出生入死。
生之徒，十有三；
死之徒，十有三；
人之生生，动之于死地，亦十有三。
夫何故？以其生生之厚。
盖闻善摄生者，陆行不遇兕虎，入军不被甲兵。
兕无所投其角，虎无所措其爪，兵无所容其刃。
夫何故？以其无死地。
第五十一章
道生之，德畜之，物形之，器成之。
是以万物莫不尊道而贵德。
道之尊，德之贵，夫莫之命而常自然。
故道生之，德畜之。长之育之，亭之毒之，养之覆之。
生而不有，为而不恃，长而不宰，是谓玄德。
第五十二章
天下有始，以为天下母。
既得其母，以知其子；既知其子，复守其母，没身不殆。
塞其兑，闭其门，终身不勤。
开其兑，济其事，终身不救。
见小曰明，守柔曰强。
用其光，复归其明，无遗身殃，是为习常。
第五十三章
使我介然有知，行于大道，唯施是畏。
大道甚夷，而民好径。
朝甚除，田甚芜，仓甚虚；服文彩，带利剑，厌饮食，财货有余。
是为盗夸。非道也哉﹗
第五十四章
善建者不拔，善抱者不脱，子孙以祭祀不辍。
修之于身，其德乃真；
修之于家，其德乃余；
修之于乡，其德乃长；
修之于邦，其德乃丰；
修之于天下，其德乃普。
故以身观身，以家观家，以乡观乡，以邦观邦，以天下观天下。
吾何以知天下然哉？以此。
第五十五章
含德之厚，比于赤子。
毒虫不螫，猛兽不据，攫鸟不搏。
骨弱筋柔而握固，未知牝牡之合作，精之至也。
终日号而不嗄，和之至也。
知和曰常，知常曰明。益生曰祥，心使气曰强。
物壮则老，谓之不道，不道早已。
第五十六章
知者不言，言者不知。
塞其兑，闭其门；挫其锐，解其纷；和其光，同其尘；是谓玄同。
故不可得而亲，不可得而疏；
不可得而利，不可得而害；
不可得而贵，不可得而贱。
故为天下贵。
第五十七章
以正治国，以奇用兵，以无事取天下。
吾何以知其然哉？以此：
天下多忌讳，而民弥贫；
民多利器，国家滋昏；
人多技巧，奇物滋起；
法令滋彰，盗贼多有。
故圣人云：
“我无为而民自化；我好静而民自正；
我无事而民自富；我无欲而民自朴。”
第五十八章
其政闷闷，其民淳淳；其政察察，其民缺缺。
祸兮福之所倚，福兮祸之所伏。
孰知其极？其无正，正复为奇，善复为妖。
人之迷，其日固久。
是以圣人方而不割，廉而不刿，直而不肆，光而不耀。
第五十九章
治人事天，莫若啬。
夫唯啬，是谓早服；
早服谓之重积德；
重积德则无不克；
无不克则莫知其极；
莫知其极，可以有国；
有国之母，可以长久。
是谓深根固柢，长生久视之道。
第六十章
治大国，若烹小鲜。
以道莅天下，其鬼不神；
非其鬼不神，其神不伤人；
非其神不伤人，圣人亦不伤人。
夫两不相伤，故德交归焉。
第六十一章
大国者下流，天下之牝，天下之交也。
牝常以静胜牡，以静为下。
故大国以下小国，则取小国；小国以下大国，则取大国。
故或下以取，或下而取。
大国不过欲兼畜人，小国不过欲入事人。
夫两者各得其所欲，大者宜为下。
第六十二章
道者，万物之奥，善人之宝，不善人之所保。
美言可以市尊，美行可以加人。
人之不善，何弃之有？
故立天子，置三公，虽有拱璧以先驷马，不如坐进此道。
古之所以贵此道者何？
不曰：以求得，有罪以免邪？故为天下贵。
第六十三章
为无为，事无事，味无味。
大小多少，报怨以德。
图难于其易，为大于其细。
天下难事，必作于易，天下大事，必作于细。
是以圣人终不为大，故能成其大。
夫轻诺必寡信，多易必多难。
是以圣人犹难之，故终无难矣。
第六十四章
其安易持，其未兆易谋；其脆易泮，其微易散。
为之于未有，治之于未乱。
合抱之木，生于毫末；九层之台，起于垒土；千里之行，始于足下。
为者败之，执者失之。是以圣人无为，故无败，无执，故无失。
民之从事，常于几成而败之。慎终如始，则无败事。
是以圣人欲不欲，不贵难得之货；
学不学，复众人之所过，以辅万物之自然而不敢为。
第六十五章
古之善为道者，非以明民，将以愚之。
民之难治，以其智多。
故以智治国，国之贼；不以智治国，国之福。
知此两者亦稽式。
常知稽式，是谓玄德。
玄德深矣，远矣，与物反矣，然后乃至大顺。
第六十六章
江海所以能为百谷王者，以其善下之，故能为百谷王。
是以欲上民，必以言下之；欲先民，必以身后之。
是以圣人处上而民不重，处前而民不害。
是以天下乐推而不厌。
以其不争，故天下莫能与之争。
第六十七章
天下皆谓我道大，似不肖。
夫唯大，故似不肖。若肖，久矣其细也夫！
我有三宝，持而保之。
一曰慈，二曰俭，三曰不敢为天下先。
慈故能勇；俭故能广；不敢为天下先，故能成器长。
今舍慈且勇，舍俭且广，舍后且先，死矣。
夫慈，以战则胜，以守则固。
天将救之，以慈卫之。
第六十八章
善为士者，不武；善战者，不怒；善胜敌者不与，善用人者，为之下。
是谓不争之德，是谓用人之力，是谓配天，古之极。
第六十九章
用兵有言﹕
“吾不敢为主而为客，不敢进寸而退尺。”
是谓行无行，攘无臂，仍无敌，执无兵。
祸莫大于轻敌，轻敌几丧吾宝。
故抗兵相若，哀者胜矣。
第七十章
吾言甚易知，甚易行。天下莫能知，莫能行。
言有宗，事有君。夫唯无知，是以不我知。
知我者稀，则我者贵。是以圣人被褐而怀玉。
第七十一章
知不知，尚矣；不知知，病也。
圣人不病，以其病病。夫唯病病，是以不病。
第七十二章
民不畏威，则大威至。
无狎其所居，无厌其所生。夫唯无厌，是以不厌。
是以圣人自知不自见；自爱不自贵。故去彼取此。
第七十三章
勇于敢则杀，勇于不敢则活。
此两者，或利或害。
天之所恶，孰知其故？
天之道，不争而善胜，不言而善应，不召而自来，坦然而善谋。
天网恢恢，疏而不失。
第七十四章
民不畏死，奈何以死惧之？
若使民常畏死，而为奇者，吾得执而杀之，孰敢？
常有司杀者杀。
夫代司杀者杀，是谓代大匠斫。
夫代大匠斫者，希有不伤其手矣。
第七十五章
民之饥，以其上食税之多，是以饥。
民之难治，以其上之有为，是以难治。
民之轻死，以其上求生之厚，是以轻死。
夫唯无以生为者，是贤于贵生。
第七十六章
人之生也柔弱，其死也坚强。
万物草木之生也柔脆，其死也枯槁。
故坚强者死之徒，柔弱者生之徒。
是以兵强则不胜，木强则折。
强大处下，柔弱处上。
第七十七章
天之道，其犹张弓与？
高者抑之，下者举之；有余者损之，不足者补之。
天之道，损有余而补不足。人之道则不然，损不足以奉有余。
孰能有余以奉天下？唯有道者。
是以圣人为而不恃，功成而不处，其不欲见贤。
第七十八章
天下莫柔弱于水，而攻坚强者莫之能胜，其无以易之。
弱之胜强，柔之胜刚；天下莫不知，莫能行。
是以圣人云：
“受国之垢，是谓社稷主；受国不祥，是为天下王。”
正言若反。
第七十九章
和大怨，必有余怨；安可以为善？
是以圣人执左契，而不责于人。
有德司契，无德司彻。
天道无亲，常与善人。
第八十章
小国寡民。
使有什伯之器而不用；使民重死而不远徙。
虽有舟舆，无所乘之；虽有甲兵，无所陈之。
使民复结绳而用之。
甘其食，美其服，安其居，乐其俗。
邻国相望，鸡犬之声相闻，民至老死不相往来。
第八十一章
信言不美，美言不信。
善者不辩，辩者不善。
知者不博，博者不知。
圣人不积，既以为人，己愈有，既以与人，己愈多。
天之道，利而不害；圣人之道，为而不争。
古本合校
【提示：为方便读者了解出土的古本与今本的版本差别，《简帛<；老子>；古本合校》特别保留了帛书本的章节顺序】
【校订】：澹海若 
【说明】：为保留必要的对比性，本处校订完全依照帛书甲乙本次序排列，题头“[ ]”内阿拉伯数字则表示通行本的对应章节的排列次序；“【 】”内文字系参照通行诸本而作的补充，“（/）”内文字表示尚未确定的其它可能的原文，“（）”内文字表示通假字，“（～）”表示疑似通假字，“< >；”表示校订者增添的疑似脱失字，“[ ]”汉字表示疑似古本可能的衍文。《道》[1]道可道也，非恒道也；名可名也，非恒名也。‘无’。名万物（/天地）之始也；‘有’.名万物之母也。故恒无欲也，以观其妙；恒有欲也，以观其所噭（～徼）。【此】两者同出【而】异名，同谓【之玄】。玄之又玄，众妙之门。
[2]天下皆知美之为美，斯恶已；皆知善之为善，斯不善已。有无之相生也，难易之相成也，长短之相形也，高下之相倾也，音声之相和也，先后之相随[恒]也。是以圣人处无为之事，行不言之教。万物作而弗始（~治、~乿，/ 辞）也，为而弗恃也，功成而弗居也。夫唯弗居，是以弗去。
[3]不尚贤，使民不争。不贵难得之货，使民不为盗。不见可欲，使民【心】不乱。是以圣人之治也，虚其心，实其腹，弱其志，强其骨。恒使民无知无欲也，使夫智者不敢为也。弗为而已，则无不治矣。
[4]道冲而用之有弗盈也。渊呵，似万物之宗。挫其锐，解其纷，和其光，同其尘。湛呵，似或存。吾不知其谁之子也，象帝之先。
[5]天地不仁，以万物为刍狗。圣人不仁，以百姓为刍狗。天地之间，其犹橐籥欤？虚而不淈（屈），动而愈出。多闻（～为、/ 言）数穷，不若守于中（～冲）。
[6]谷神不死，是谓玄牝。玄牝之门，是谓天地之根。绵绵呵其若存，用之不堇（/勤）。
[7]天长地久。天地之所以能长且久者，以其不自生也，故能长生。是以圣人退其身而身先，外其身而身存。不以其无私欤？故能成其私。
[8]上善若水。水善利万物而不争，居（/处）众人之所恶，故几于道矣。居善地，心善渊，与善仁，言善信，政善治，事善能，动善时。夫唯不争，故无尤。
[9]持而盈之，不若其已也；揣而锐之，不可长保也。金玉盈室，莫之守也。贵富而骄，自遗咎也。功遂身退，天之道也。
[10]载营魄抱一，能毋离乎？抟气致柔，能如婴儿乎？涤除玄鉴，能毋有疵乎？爱民治邦，能毋以智乎？天门启阖，能为雌乎？明白四达，能毋以知乎？生之，畜之。生而弗有，【为而弗恃，】长而弗宰，是谓玄德。
[11]卅（三十）辐同一毂，当其无，有车之用也。然（捻）埴而为器，当其无，有[埴]器之用也。凿户牖而为室，当其无，有室之用也。故有之以为利，无之以为用。
[12]五色，使人之目盲；五音，使人之耳聋；五味，使人之口爽；驰骋畋猎，使人之心发狂；难得之货，使人之行妨。是以圣人之治也，为腹不为目，故去彼取此。
[13]宠辱若惊，贵大患若身。何谓宠辱若惊？宠之为【上也，辱之为】下也，得之若惊，失之若惊，是谓宠辱若惊。何谓贵大患若身？吾所以有大患者，为吾有身也；及吾无身，吾有何患？故贵为身于为天下，若可以托天下矣；爱以身为天下，若可以寄天下矣。
[14]视之而弗见，名之曰微；听之而弗闻，名之曰希；捪（揗）之而弗得，名之曰夷。三者不可致诘，故混而为一。一者，其上不漻，其下不忽（曶），寻寻呵不可名也，复归于无物。是谓无状之状，无物之象，是谓芴芒（惚恍）。随而不见其后，迎而不见其首。执今之道以御今之有，以知古始，是谓道纪。
[15]古之善为道者，微妙玄达，深不可识。夫唯不可识，故强为之容曰：豫呵其若冬涉川；犹呵其若畏四邻；俨呵其若客；涣呵其若凌释；沌呵其若朴；旷呵其若谷；湷呵其若浊。孰能浊以久？静之将徐清。孰能安以久？动之将徐生。保此道者不欲盈；夫唯不欲盈，是以能敝而不新成。
[16]致虚极也，守静笃也。万物傍作，吾以观其复也。夫物芸芸，各复归于其根，曰静。静，是谓复命。复命，常也。知常，明也。不知常，妄；妄作，凶。知常容，容乃公，公乃王，王乃天，天乃道，道乃久。没身不殆。
[17]太上，下知有之；其次，亲【而】誉之；其次，畏之；其次，侮之----信之不足，焉有不信焉！犹呵，其贵言也。成功遂事（功成事遂），而百姓谓：我自然【也】。
[18][故]大道废，焉有仁义；智慧出，焉有大伪；六亲不和，焉有孝慈；邦家昏乱，焉有贞臣。
[19]绝智弃利（/绝圣弃智），民利百倍；绝仁弃义，民复孝慈；绝巧弃利，盗贼无有。此三言也，以为文未足，故令之有所嘱：见素抱朴，少私寡欲。
[20]绝学无忧。唯与呵，其相去几何？美与恶，其相去何若?人之所畏，亦不可以不畏。人恍（慌）呵，其未央哉！众人熙熙，若享太牢，若春登台；我独泊焉，其未兆若婴儿之未咳。儽儽呵，若无所归。众人皆有余，我独遗。我愚人之心也，湷湷（蠢蠢）呵！俗人昭昭，我独若昏呵；俗人察察，我独闷闷呵。沕（惚）呵，其若海；望（恍）呵，其若无所止。众人皆有以，我独顽以鄙。吾欲独异于人而贵食母。
[21]孔德之容，唯道是从。道之为物，唯望（恍）唯沕（惚）。沕（惚）呵望（恍）呵，中有象呵；望（恍）呵沕（惚）呵，中有物呵。窈呵冥呵，中有精呵。其精甚真，其中有信。自古及今，其名不去，以顺众父。吾何以知众父之然也【哉】？以此。
[22]曲则全，枉则正，洼则盈，敝则新，少则得，多则惑。是以圣人抱一以为天下式。不自示，故彰；不自见，故明；不自伐，故有功；弗矜，故能长。夫唯不争，故莫能与之争。古之所谓‘曲则全’者，岂虚语哉？诚全而归之。
[23]希言，自然。飘风不终朝，暴雨不终日。孰为此者？天地。天地尚弗能久，而况于人乎？故从事而道者同于道：得者同于得，失者同于失。同于得者，道亦得之；同于失者，道亦失之。
[24]企者不立，跨者不行。自示者不彰，自见者不明，自伐者无功，自矜者不长。其在道也，曰‘余食赘行’，物或恶之。故有道者弗居。
[25]有物混成，先天地生。绣（潇）呵缪（漻）呵，独立而不改，【周行而不殆，】可以为天下母。吾未知其名，字之曰道。吾强为之名曰大。大曰逝，逝曰远，远曰返。道大，天大，地大，王亦大。国中有四大，而王居一焉。人法地，地法天，天法道，道法自然。
[26]重为轻根，静为躁君。是以君子终日行，不离其辎重。虽有荣观，燕（讌）处则超若。若何万乘之主而以身轻于天下？轻则失根，躁则失君。
[27]善行者，无辙迹；善言者，无瑕谪；善数者，不用筹策。善闭者，无关钥而不可启也；善结者，无绳约而不可解也。是以圣人恒善救人而无弃人，物无弃财（/ 恒善救物而无弃物），是谓袭明。故善人，不善人之师；不善人，善人之资也。不贵其师，不爱其资，虽智乎（而）大迷，是谓妙要。
[28]知其雄，守其雌，为天下溪。为天下溪，恒德不离；恒德不离，复归于婴儿。知其白，守其黑，为天下式。为天下式，恒德不忒；恒德不忒，复归于无极。知其白，守其辱，为天下谷。为天下谷，恒德乃足；恒德乃足，复归于朴。朴散则为器，圣人用之则为官长。夫大制无割。
[29]将欲取天下而为之，吾见其弗得已。夫天下，神器也，非可为者也。为者败之，执者失之。物或行或随，或呴或吹，或强或挫，或培或堕。是以圣人去甚，去太，去奢。
[30]以道佐人主者，不以兵强于天下，其事好还：师之所处，荆棘生之。【大军之后，必有凶年。】善者果而已矣，毋以取强焉。果而毋骄，果而毋矜，果而毋伐，果而毋得已居，是谓果而不强。物壮则老，谓之不道，不道早已。
[31]夫兵者，不祥之器也。物或恶之，故有道者弗居。君子居则贵左，用兵则贵右。故<；曰>；兵者非君子之器也，[兵者不祥之器也]，不得已而用之，恬憺为上，勿美也。若美之，是乐杀人也。夫乐杀人，不可以得志于天下矣！吉事尚左，丧事尚右；是以偏将军居左，上将军居右。言以丧礼居之也。杀人众，以悲哀莅之；战胜，以丧礼处之。
[32]道恒无名<曰>；朴，虽小，而天下弗敢臣。侯王若能守之，万物将自宾。天地相合，以降甘露，人莫之令而自均焉。始制有名，名亦既有，夫亦将知止。知止所以不殆。譬道之在天下也，犹川谷之与江海也。
[33]知人者，智也；自知者，明也。胜人者，有力也；自胜者，强也。知足者，富也。强行者，有志也。不失其所者，久也。死而不忘者，寿也。
[34]道泛【泛】呵，其可左右也。【万物恃之以生而不辞也，】成功遂事而弗名有也。万物归焉而弗为主，则恒无欲也，可名于小。衣（爱）养万物而弗为主，可名于大。是以圣人之能成大也，以其不为大也，故能成大。
[35]执大象，天下往。往而不害，安平太。乐与饵，过客止。故道之出言也，曰：淡呵，其无味也。视之不足见也，听之不足闻也，用之不可既也。
[36]将欲翕之，必故张之。将欲弱之，必故强之。将欲去之，必故与之。将欲夺之，必故予之。是谓微明。柔弱胜【刚】强。鱼不可脱于渊，邦之利器不可以示人。
[37]道恒无为也。侯王若能守之，万物将自化。化而欲作，吾将镇之以无名之朴。镇之以无名之朴，夫亦将不欲（/知足）。不欲（/ 知足）以静，天地（/万物）将自定（正）。《德》[38]上德不德，是以有德；下德不失德，是以无德。上德无为而无以为也；上仁为之而无以为也；上义为之而有以为也；上礼为之而莫之应也，则攘臂而扔之。故失道而后德，失德而后仁，失仁而后义，失义而后礼。夫礼者，忠信之薄也，而乱之首也；前识者，道之华也，而愚之首也。是以大丈夫居其厚而不居其薄，居其实而不居其华。故去彼取此。
[39]昔之得一者：天得一以清，地得一以宁，神得一以灵，谷得一以盈，【万物得一以生，】侯王得一以为天下正。其致之一也。谓天毋已清，将恐裂；谓地毋已宁，将恐发；谓神毋已灵，将恐歇；谓谷毋已盈，将恐竭；【谓万物毋已生，将恐灭；】谓侯王毋已贵以高，将恐蹶。故必贵矣而以贱为本，必高矣而以下为基。夫是以侯王自称‘孤、寡、不毂’，此其贱之本与非（～基）也。故致数誉无誉。是故，不欲琭琭若玉、硌硌若石。
[40]反（返）也者，道之动也。弱也者，道之用也。天下之物生于有，有生于无。
[41]上士闻道，勤能行之；中士闻道，若存若亡；下士闻道，大笑之----弗笑，不足以为道。是以建言有之：明道如费（靅/ 昧），进道如退，夷道如纇；上德如谷，大白如辱，广德如不足，建德如偷（～输）；质真如渝，大方无隅；大器曼（~慢，/ 免、晚）成，大音希声，大象无形。道隐无名。夫唯道，善始且善成。
[42]道生一，一生二，二生三，三生万物。万物负阴而抱阳，中（冲）气以为和。天下之所恶，唯‘孤、寡、不谷’，而王公以自称也。物或益之而损，或损之而益。故人之所教，<；我>；亦议而教人：强梁者不得其死！吾将以为敩（教）父。
[43]天下之至柔，驰骋乎天下之至坚。无有入于无间，吾是以知无为之有益也。不言之教，无为之益，天下希能及之矣。
[44]名与身孰亲？身与货孰多？得与亡孰病？甚爱必大费，多藏必厚亡。故知足不辱，知止不殆，可以长久。
[45]大成若缺，其用不弊。大盈若冲，其用不穷。大直若屈，大巧若拙，大赢若绌【，大辩若讷】。躁胜寒，静胜热。<；知>；清静，可以为天下正。
[46]天下有道，却走马以粪；天下无道，戎马生于郊。罪莫大于可欲，祸莫大于不知足，咎莫憯于欲得。故，知足之足，恒足矣。
[47]不出于户，以知天下；不窥于牖，以知天道。其出弥远者，其知弥少。是以圣人弗行而知，弗见而名（明），弗为而成。
[48]为学者日益，为道者日损；损之又损，以至于无为；无为而无不为矣。【故】将欲取天下也，恒【以】无事；及其有事也，则不足以取天下矣。
[49]圣人恒无心，以百姓之心为心：善者善之，不善者亦善之，德（得）善也；信者信之，不信者亦信之，德（得）信也。圣人之在天下也，歙歙焉为天下；浑【其】心，百姓皆属（瞩）其耳目焉，圣人皆孩之。
[50]出生入死。生之徒十有三，死之徒十有三；而民之生生【而】动，皆之死地者亦十有三。夫何故也？以其生生之厚也。盖闻善摄生者，陆行不避兕虎，入军不被甲兵。兕无所揣（/投）其角，虎无所措其爪，兵无所容其刃。夫何故也？以其无死地焉。
[51]道生之而德畜之，物刑（形）之而器成之。是以万物【莫不】尊道而贵德。道之尊也，德之贵也，夫莫之爵而恒自然也。道生之畜之，长之育之，亭之毒之，养之覆之。生而弗有也，为而弗恃也，长而弗宰也，是谓玄德。
[52]天下有始，<；可>；以为天下母。既得其母，以知其子；既知其子，复守其母，没身不殆。塞其阅（穴)，闭其门，终身不堇（/勤）；启其阅（穴），济其事，终身不救。见小曰明，守柔曰强。用其光，复归其明，无遗身殃，是谓袭常。
[53]使我介（芥）【然】有知也，【吾将】行于大道，唯施（～迤）是畏。大道甚夷，民甚好径。朝甚除，田甚芜，仓甚虚；服文采，带利剑，厌饮食，资财有余，是谓盗夸。盗夸，非道也【哉】！
[54]善建者不拔，善抱者不脱，子孙以祭祀不绝。修之身，其德乃真；修之家，其德乃余；修之乡，其德乃长；修之邦，其德乃丰；修之天下，其德乃溥（普）。【故】以身观身，以家观家，以乡观乡，以邦观邦，以天下观天下。吾何以知天下之然也哉？以此。
[55]含德之厚者，比于赤子。蜂虿虺蛇弗螫，攫鸟猛兽弗搏。骨弱筋柔而握固，未知牝牡之合而朘怒，精之至也。终日号而不嚘，和之至也。和曰常，知和曰明，益生曰祥，心使气曰强。物壮则老，谓之不道，不道早已。
[56]知者弗言，言者弗知。塞其阅（穴），闭其门；挫其锐，解其纷；和其光，同其尘，是谓玄同。故不可得而亲，亦不可得而疏；不可得而利，亦不可得而害；不可得而贵，亦不可得而贱，故为天下贵。
[57]以正治邦，以奇用兵，以无事取天下。吾何以知其然也哉？夫天下多忌讳，而民弥贫；民多利器，而邦家滋昏；人多智<；能>；，而奇物滋起；法物滋彰，而盗贼多有。是以圣人之言曰：我无为而民自化，我好静而民自正，我无事而民自富，我欲不欲而民自朴【，我无情而民自清】。
[58]其政闷闷，其邦（/民）淳淳；其政察察，其邦（/民）缺缺。祸，福之所倚；福，祸之所伏。孰知其极？其无正也。正复为奇，善复为妖。人之迷也，其日固【已】久矣。是以【圣人】方而不割，廉而不刿，直而不肆，光而不曜（耀）。
[59]治人事天莫若啬。夫唯啬，是以早服。早服是谓重积德；重积德则无不克；无不克则莫知其极；莫知其极，可以有国。有国之母，可以长久。是谓深根固柢，长生久视之道也。
[60]治大邦，若烹小鲜。以道莅天下，其鬼不神。非其鬼不神也，其神不伤人也；非其神不伤人也，圣人亦弗伤（/<；民>；）也。夫两不相伤，故德交归焉。
[61]大邦者，下流也，天下之牝也。天下之交也，牝恒以静胜牡，为其静也，故宜为下。故大邦以下小邦，则取小邦；小邦以下大邦，则取于大邦。故或下以取，或下而取。故大邦者不过欲兼畜人，小邦者不过欲入事人。夫皆得其【所】欲，则大者宜为下。
[62]道者，万物之注（/ 澳～奥）也。善人之宝也，不善人之所保也。美言可以市尊，【美】行可以贺人。人之不善，何弃之有？故立天子，置三卿，虽有拱<；抱>；之璧以先驷马，不若坐而进此【道】。古之所以贵此道者，何也？不谓‘【有】求以得，有罪以免’欤？故为天下贵。
[63]为无为，事无事，味无味。大小多少，报怨以德。图难乎其易也，为大乎其细也。天下之难【必】作于易，天下之大【必】作于细。是以圣人终不为大，故能成其大。夫轻诺必寡信，多易必多难。是以圣人犹难之，故终于无难。
[64]其安也，易持也；其未兆也，易谋也；其脆也，易判（泮）也；其微也，易散也。为之于其未有也，治之于其未乱也。合抱之木，生于毫末；九成之台，作于累土；百仞之高，始于足下。为之者败之，执之者失之。是以圣人无为也，故无败也；无执也，故无失也。民之从事也，恒于其【几】成事而败之。故慎终若始，则无败事矣。是以圣人欲不欲，而不贵难得之货；学（/～敩）不学（/～敩），而复众人之所过。是以能辅万物之自然而弗敢为【也】。
[65]故曰：为道者非以明民也，将以愚之也。民之难治也，以其智【多】也。故以智知邦，邦之贼也；以不智知邦，邦之德也。恒知此两者，亦稽式也。恒知稽式，是谓玄德。玄德深矣，远矣，与物反矣，【然后】乃至大顺。
[66]江海之所以能为百谷王者，以其善下之也，是以能为百谷王。是以圣人之欲上民也，必以其言下之；其欲先民也，必以其身后之。故居上而民弗重也，居前而民弗害也，天下乐推而弗厌也。非以其无争欤？故天下莫能与【之】争。
[67]天下皆谓我【道】大，大而不肖。夫唯不肖，故能大；若肖，久矣其细也夫！我恒有三宝，持而保之：一曰慈，二曰俭，三曰不敢为天下先。夫慈，故能勇；俭，故能广；不敢为天下先，故能为成事长。今舍其慈且勇，舍其俭且广，舍其后且先，则<；必>；死矣！夫慈，以战则胜，以守则固。天将建之，如以慈垣之。
[68]善为士者不武，善战者不怒，善胜敌者弗与，善用人者为下。是谓不争之德，是谓用人【之力】。是谓配天，古之极也。
[69]用兵有言曰：吾不敢为主而为客，不敢进寸而退尺。是谓行无行，攘无臂，执无兵，扔无敌。祸莫大于无适（/敌），无适（/敌）近亡吾宝矣。故称兵相若，则哀者胜矣。
[70]吾言甚易知也，甚易行也；而天下莫之能知也，莫之能行也。言有宗，事有君。其唯无知也，是以不我知。知【我】者希矣，则我【者】贵矣。是以圣人被褐而怀玉。
[71]知不知，尚矣；不知（/<；不>；）知，病矣。是以圣人之不病也，以其病病也，是以不病。
[72]民之不畏畏（威），则大畏（威）将至矣！毋狎其所居，毋厌其所生。夫唯弗厌，是以不厌。是以圣人自知而不自见也，自爱而不自贵也。故去彼取此。
[73]勇于敢者则杀，勇于不敢者则活。此两者，或利或害。天之所恶，孰知其故？天之道，不战而善胜，不言而善应，不召而自来，繟然而善谋。天网恢恢，疏而不失。
[74]若民恒且不畏死，奈何以杀惧之也？使民恒畏死，而为奇者吾将得而杀之，夫孰敢矣！若民恒且必畏死，则恒有司杀者。夫代司杀者杀，是代大匠斲也。夫代大匠斲者，则希不伤其手矣。
[75]民之饥，以其上食税之多，是以饥。民之难治，以其上之有为，是以难治。民之轻死，以其上求生之厚，是以轻死。夫唯无以生为者，是贤于贵生。 
[76]人之生也柔弱，其死也坚强。草木之生也柔脆，其死也枯槁。故坚强者死之徒，柔弱者生之徒。是以兵强则灭，木强则折。强大处下，柔弱处上。 
[77]天之道，其犹张弓与？高者抑下，下者举之，有余者损之，不足者补之。天之道，损有余而补不足。人之道，则不然，损不足以奉有余。孰能有余以奉天下，唯有道者。是以圣人为而不恃，功成而不处，其不欲见贤。 
[78]天下莫柔弱于水，而攻坚强者莫之能胜，以其无以易之。弱之胜强，柔之胜刚，天下莫不知，莫能行。是以圣人云："受国之垢，是谓社稷主；受国不祥，是为天下王。"正言若反。 
[79]和大怨，必有余怨；报怨以德，安可以为善？是以圣人执左契，而不责于人。有德司契，无德司彻。天道无亲，常与善人。 
[80]小邦寡民。使有十百人器而毋用，使民重死而【弗】远徙。【虽】有车舟，无所乘之；【虽】有甲兵，无所陈之。使民复结绳而用之。甘其食，美其服，乐其俗，安其居。邻邦相望，鸡狗之声相闻，民至老死不相往来。
[81]信言不美，美言不信。知者不博，博者不知。善者不多，多者不善。圣人无积，既以为人矣己愈有，既以予人矣己愈多。故天之道，利而不害；<；圣>；人之道，为而弗争。社会评价我觉得任何一个翻阅《道德经》的人最初一定会大笑；然后笑他自己竟然会这样笑；最后会觉得很需要这种学说。至少，这会是大多数人初读老子的反应，我自己就是如此。——林语堂
老子思想的集大成——《道德经》，像一个永不枯竭的井泉，满载宝藏，放下汲桶，唾（tuò）手可得。——尼采　
综罗百代，广博精微。——纪晓岚　
老子是中国哲学的鼻祖，是中国哲学史上第一位真正的哲学家.——胡适　
当人类隔阂泯除，四海成为一家时，《道德经》将是一本家传户诵的书。——蒲克明 　
《老子》的意义永无穷尽，通常也是不可思议的。它是一本有价值的关于人类行为的教科书。这本书道出了一切。——约翰高 　
中国传统文化的优秀代表，人类道德论的开山之作。——《道德经的智慧全集》
天下经典唯《老子》最为精妙。——张豪
“无为”含义
无为；无为何物，善与恶。 
为；有为。 为恶 为善；仁政 暴政。 
无为而治；无为其恶，有为其善。
无为；不是政治，而是行走的道路。
国际影响
西方人最初了解老子不是通过电视的形式。早在唐朝，玄奘法师就将《道德经》译成梵文，传到印度等国。从16世纪开始，《道德经》就被翻译成了拉丁文、法文、德文、英文、日文等。
据统计，到目前为止，可查到的各种外文版的《道德经》典籍已有1千多种。如今几乎每年都有一到两种新的译本问世。据联合国教科文组织统计，被译成外国文字发行量最多的文化名著，除了《圣经》以外就是《道德经》。一代文豪托尔斯泰对老子也十分推崇，有人问他，世界哪些作家和思想家对他影响最深，他回答说，孔子、孟子对他影响很大，而老子对他影响巨大。他对老子的《道德经》很有研究，曾帮助日本著名神学家小希贞次郎翻译出版《道德经》，还亲自编选出版了《中国贤人老子语录》，并在书中发表了他的《论老子学说的真髓》一文。书的封面选用了他最欣赏的、具有东方情调的老子骑牛图。
德国大哲学家海德格尔曾很推崇老子，与中国萧师毅合译《道德经》，其晚期思想与老子思想有多共性共识之处。
20世纪60年代，著名的摇滚乐队披头士将《道德经》四十七章改编成歌曲《The Inner Light》。　哈佛知名讲师泰勒用《道德经》诠释“幸福学”。
老子庙
自《道德经》问世以后，像对待儒家学派的创始人孔子一样，皇家对老子的祭祀也一直延绵不断，曾有汉桓帝刘志、魏文帝曹丕、唐高宗李治、女皇武则天、唐玄宗李隆基、后梁太祖朱晃、宋真宗赵恒、宋徽宗赵佶八位皇帝亲临鹿邑朝拜老子。  罗扬为鹿邑授“中国老子文化研究中心”牌匾
东汉延熹八年，汉桓帝刘志将老子尊为道家鼻祖，在他的诞生地鹿邑县太清宫镇建“老子庙”对他进行祭祀。皇家对老子的尊崇在唐宋时期达到了顶峰。唐高祖李渊把老子奉为李姓始祖，以“老子庙”为家庙，并且亲自赴鹿邑祭拜。唐玄宗李隆基两度谒拜“老子庙”，又将名字改为“太清宫”。司马迁在《史记·老庄申韩列传》中最早记述老子的生地说：“老子者，楚苦县厉乡曲仁里人也”。 两千年来，老子生地今河南省鹿邑县已为历代学者所共识。1997年，文物工作者对太清宫遗址进行了考古发掘和调查，发现了从东汉至金、元时期历代皇帝祭祀老子的诸多遗迹。
中国民间协会经组织专家实地考察调查论证，于2012年2月23日在北京钓鱼台国宾馆举行新闻发布会暨授牌仪式，决定命名河南省鹿邑县为“中国老子文化之乡”。
老子新说
我们现在所见到的《道德经》，在战国时韩非子称为《周书》，在秦时《吕氏春秋·注》称为《上至经》，在汉时则直呼《老子》，《史记》始称“老子著书上下篇，言道德之意。”汉景帝以黄子、老子义礼改子为经，杨雄《汉志·蜀王本纪》说“老子为关尹喜著《道德经》”，《边让老子铭》说“见迫，遗言道德之经。”可见，对老子文最早的称谓，是韩非子的《周书》。周时，晋国师旷称此举为“修《义经》”，周太子晋说是“立义治律”。
依据这些线索，我们很容易找到《周书》——老子文与两千五百二十年前周景王“铸无射”钟的关系：因为当时各诸侯国抄写铸在圆钟上的《周书》顺序和六书文字不同，造成流传到现在的汉墓帛书《德经》先于《道经》而其它传本《道经》先于《德经》，以及文字等差异的根本原因。其它理由无解。
版本
道德经版本问题可以说是道德经独有的现象，据统计，清代之前，《道德经》版本有103种之多。古书在上千年的传抄、刻印过程中难免出现错误，迄今为止，校订本共三千多种。目前，学术界较为重视的版本，是王弼的版本，长沙马王堆出土的两个抄本，称为帛书甲本、乙本。帛书道德经，早王弼本400余年，近些年许多学者推崇帛书，但甲本缺字1400，乙本缺字600。我们今天所能见到的最早的《道德经》版本，是在湖北荆门郭店楚墓中出土的战国竹简本。
历史上流传最广的版本是汉代河上公注本和曹魏王弼注本。其他重要的版本还有西汉严遵注本、唐代傅奕所校古本、唐代所刻《道德经》石幢等。
目前市面上销售的书籍，版本之间差别很大；甚至章节顺序也不一样。其中，台湾陈鼓应教授《老子今注今译》选用的校订版本还是相当客观的，参考了历代版本和注家，偏重于哲学研究；萧天石先生的《道德经圣解》偏重于道教修炼，被誉为近代第一注家；冯海涛先生的《道德经智慧日用贯通》一书，则着眼于人们的寻常日用，经文前后文印证，以老解老，摆脱了历史上以庄解老、以儒解老、以佛解老、以西方哲学解老、以易解老之窠臼，值得一读。
《道德经》的版本有多种，傅本、河本、想本、王本、今本都、郭店楚简本等不同年代王公贵族随葬的《道德经》版本。现在可以看到的最初的版本，是1993年湖北荆门郭店楚墓出土的竹简《老子》，比马王堆帛书本的《道德经》年代早100多年，其它版本，傅本、河本、想本、王本、今本都是汉代以後的版本。1973年长沙马王堆3号汉墓出土的甲乙两种帛书《老子》，是西汉初年的版本，把《德经》放在《道经》之前，也受到学者的重视。
传说
道教凡是六戊不朝真，不烧香、不诵经、不朝拜、不建斋设醮。六戊，即：戊子、戊寅、戊辰、戊午、戊申、戊戌日，这叫“明戊”。念皇经和拜静斗的老修行，亦忌“暗戊”，口诀为：“正羊（未日），二（戌日）三在辰，四月期间不犯寅，五午六子七鸡（酉日）位，八月周流又到申，九蛇（巳日），十猪（亥日），十一兔（卯日），十二年牛头（丑日）重千斤[3]。”
老子在周朝做官，看到周朝日益衰败，决定西出函谷关，到秦国游历。
周敬王四年（公元前516年），周王室发生战乱。老子骑着青牛，离开周朝洛邑，沿途看到村庄破败，断垣残壁；阡陌阻断，农田荒芜；汲水的水井，有的井栏被折断，有的因为长期无人打水，井台之上荒草萋萋；曾经平整广袤的沃，看不到耕田种地的农民；而官道之上，到处有救士兵，和战马经过。老子见状，悲叹不已。
镇守函谷关的官员尹喜，从小就对天文地理感兴趣，他爱观天文，喜好读书，修养深厚。一天夜晚，尹喜独登高楼，凝目仰望浩瀚的星空。忽然，他看见东方聚集了大量紫云，长约三万里，形状就像飞腾的巨龙，从东方向西方奔腾而来。尹喜心想：“紫气东来，绵气东来，绵延三万余里，莫非要有圣人途经于此？”从此，他用心留意，认真观察过关的行人，丝毫不敢懈怠。